Syerske, stuepige, bananpakker. Kvinder i udviklingslandene finder i stigende grad job i industri, hotel og landbrug. Sektorer, 3F og søsterforbund organiserer. Når kvinderne får fri, har de tit også ansvar for pasning af hus, børn og ældre.
Kvinder får ofte en løn, der ligger under mænds. De mangler ret til barsel og sundhed samt oplever mere chikane og vold på arbejdspladsen. De er i langt mindre grad organiseret og dækket af kollektive overenskomster, og det kniber ofte med indflydelse i fagbevægelsen. Særligt i topledelsen.
Ligestilling mellem kvinder og mænd er en vigtig del af 3F’s arbejde både i Danmark og ude i verden. Vi støtter derfor en række fagforbund, der sætter fokus på kvinders rettigheder, og som arbejder for at styrke kvinders position på arbejdsmarkedet og i fagbevægelsen. Det sker blandt andet gennem oplysning og uddannelse af kvindelige tillidsfolk.
Øget ligestilling mod fattigdom
Kvinder i mange lande oplever modstand mod at engagere sig i fagligt arbejde. Kolleger kan have svært ved at acceptere en kvinde som leder, og kvindernes mænd kan stå i vejen for, at de kan deltage i møder uden for hjemmet.
Arbejdet for større ligestilling handler derfor både om at styrke kvinders selvværd, påvirke idéer om, hvad mænd og kvinder kan og bør, og helt konkret at planlægge møder sådan, at kvinder kan deltage.
Som resultat af det særlige fokus på køn har mange af 3F’s lokale partnere udviklet nye tiltag for større lighed og organisering af kvinder. Det har betydet, at flere kvinder nu vælges til tillidsposter. I Honduras har det medført, at der rejses overenskomstkrav på nye områder som børnepasning, boliglån og sikker transport. Det har betydet, at flere arbejdere i landets eksportzoner nu har råd til at købe et hus og sende deres børn i børnehave.